**Osnovna škola oca Petra Perice**

**Makarska**



**ORGANIZACIJA RADA ŠKOLE U ŠKOLSKOJ GODINI 2020./2021.**

**U VRIJEME PROGLAŠENJA PANDEMIJE VIRUSA COVID-19**

**Makarska, rujan 2020.**

Dokument Organizacija rada u školskoj godini 2020./2021. za vrijeme proglašenja pandemije virusa COVID-19, temelji se na dokumentima HZJZ-a *Upute za sprječavanje i suzbijanje epidemije COVID-19 vezano za rad predškolskih ustanova, osnovnih i srednjih škola u školskoj godini 2020./2021*. te *Modela i preporuka za rad u uvjetima povezanima s COVID-19* Ministarstva znanosti i obrazovanja.

Modeli rada u pedagoškoj godini 2020./2021.

Za provedbu nastave u školskoj godini 2020./2021. odabran je **Model A**, odnosno **odgojno-obrazovni rad i nastava u ustanovi**, uz poštivanje epidemioloških mjera. U slučaju promjene epidemiološke situacije model rada se može promijeniti.

Model A podrazumijeva to da se **svi učenici** razredne i predmetne nastave obrazuju u školi uz pridržavanje epidemioloških uputa.

Za učenike koji spadaju u izrazito vulnerabilnu skupinu, o čemu nadležni liječnik izdaje potvrdu, kao i za učenike koji su odsutni iz škole jer u COVID pozitivni ili su u samoizolaciji, nastava se organizira kao nastava na daljinu.

U slučaju pogoršanja ili poboljšanja epidemiološke situacije na lokalnoj razini, o zatvaranju/otvaranju razrednog odjela u školi ili pak određene škole u županiji odluku donosi ravnatelj ustanove u suradnji s osnivačem i nadležnim lokalnim stožerom o čemu ravnatelj izvješćuje Ministarstvo.

Nastava u dvije smjene

Kako bi se smanjili kontakti učenika i zaposlenika, tijekom školske godine 2020./2021., nastava će se izvoditi u dvije smjene i to:

**SMJENA A** – učenici **3.-ih i 4.-ih** razreda te učenici **6.-ih i 8.-ih** razreda i oni prvi tjedan dolaze **ujutro** u školu, od 08:00 sati.

**SMJENA B** - Učenici **1.b, 1.c, 2.a i 2. b** razreda te učenici **5.-ih i 7.-ih** razreda i oni prvi tjedan dolaze **poslijepodne**, od 14:00 sati.

Učenici **1.a i 2.c razreda (Produženi boravak)** su u školi od 08:00 – 16:00 sati. (Vrijeme boravka za prvi tjedan nastave će biti u dogovoru s učiteljicama).

**PŠ Promajna**

**Kombinirani razredni odjel (2./3. razred)** – prvi dan učenici dolaze u 09:00 sati, ostatak tjedna su u u jutarnjoj smjeni, s početkom u 08:00 sati.

**1. razred** – prvi dan učenici dolaze u 10:00 sati, ostatak tjedna su u poslijepodnevnoj smjeni s početkom u 12:30 sati.

Prvog dana nastave  (7. rujna), učenici prvih razreda će doći prema rasporedu:

**1.a (Produženi boravak)** – 11:00 sati

**1.b** – 11:30 sati

**1.c** – 12:00 sati

Roditeljima nije dozvoljen ulazak u školu. Učiteljice će sačekati učenike ispred ulaza u školu i odvesti učenike u svoje razrede.

Protokol ulaska u školu i izlaska iz škole

**Zabranjen je ulaz svim osobama koje su bolesne ili im je određena mjera samoizolacije.**

Ovlaštena osoba (učenici, osoblje, pomoćno i administrativno osoblje) ulazi na način da održava razmak najmanje 1,5 m u odnosu na sve druge osobe, dezinficira ruke i obuću na ulazu te izbjegava zadržavanje i grupiranje.

Zabranjen je ulazak svih neovlaštenih osoba u školu, osim osoba čije su usluge neophodne uz obveznu mjeru dezinfekcije ruku, obuće i po potrebi nošenja zaštitne maske. Do daljnjeg su zabranjeni svi posjeti ustanovi (primjerice izvođenje kazališne predstave, demonstracije sportova sportskih klubova i sl.)

Prilikom ulaska u školu i izlaska iz škole koristit će se četiri ulaza: glavni ulaz, južni ulaz (iz vrta), zapadni ulaz u prizemlju i zapadni ulaz na katu.

Vrijeme ulaska učenika razredne nastave se dogovara s učiteljicama, najkasnije 15 min prije početka nastave. Učenici razredne nastave će, jedno po jedno, prati ruke vodom i sapunom na ulazu u svoju učionicu.

**Rapored ulaza za razrednu nastavu:**

|  |  |
| --- | --- |
| **Razred** | **Ulaz** |
| **1.a (PB)** | Glavni ulaz |
| **1.b** | Prizemlje - zapad |
| **1.c** | Prizemlje – zapad |
| **2.a**  | Kat – zapad |
| **2.b** | Kat – zapad |
| **2.c (PB)** | Glavni ulaz |
| **3.a** | Južni ulaz (iz vrta) |
| **3.b** | Prizemlje - zapad |
| **3.c** | Prizemlje - zapad |
| **4.a** | Kat - zapad |
| **4.b** | Kat - zapad |
| **4.c** | Kat - zapad |

Učenici predmetne nastave ulaze neposredno prije početka nastave u 08:00 sati, odnosno u 14:00 sati, na četiri različita ulaza u školu, prema rasporedu:

|  |  |
| --- | --- |
| **Razred** | **Ulaz** |
| **5.a**  | Glavni ulaz |
| **5.b** | Kat - zapad |
| **5.c** | Južni ulaz (vrt) |
| **6.a**  | Kat – zapad |
| **6.b** | Glavni ulaz |
| **6.c** | Južni ulaz (vrt) |
| **7.a** | Prizemlje - zapad |
| **7.b** | Južni ulaz (vrt) |
| **7.c** | Glavni ulaz |
| **8.a** | Južni ulaz (vrt) |
| **8.b** | Glavni ulaz |
| **8.c** | Glavni ulaz |
| **8.d** | Zapad - kat |

Učenici su obavezni dezinficirati ruke sredstvom koje se nalazi na svim ulazima u školu te dezinficirati obuću prolaskom po dezinfekcijskom tapetiću.

Učenici dolaze u školu sa svojom školskom torbom te svoju opremu i školski pribor ne dijele sa drugim učenicima.

Učenika u školu ne smije dovoditi roditelj koji ima simptome respiratorne bolesti (povišena tjelesna temperatura, kašalj, poteškoće u disanju, poremećaj osjeta njuha i okusa, grlobolja, proljev, povraćanje), ako ima izrečenu mjeru samoizolacije ili ako je dijete zaraženo s COVID19.

Roditelji/skrbnici koji dovode i odvode djecu u školu to čine na način da ne ulaze u školu, već dolaze do ulaza u školsko dvorište pri čemu zadržavaju distancu od najmanje 1,5 metra u odnosu na druge roditelje/skrbnike i djecu. Roditelji i djeca iz istog kućanstva ne moraju držati distancu.

Roditelji su dužni izmjeriti tjelesnu temperaturu djetetu svaki dan prije dolaska u ustanovu te u slučaju povišene tjelesne temperature ili pojave nekih od akutnih simptoma zarazne bolesti (kašalj, poteškoće u disanju, poremećaj osjeta njuha i okusa, proljev, povraćanje...) ne smiju dovoditi dijete u školu, već se javljaju ravnateljici škole i izabranom pedijatru/liječniku obiteljske medicine. Učenici viših razreda mogu samostalno mjeriti temperaturu.

Za učenike razredne nastave preporuka je da svaki dan prije dolaska u školu roditelj u djetetovu bilježnicu upiše vrijednost izmjerene temperature kod djeteta. Bilježnicu je potrebno nositi sa sobom svaki dan kako bi učitelji provjerili temperaturu učenika.

# POSTUPAK KOD ULASKA/IZLASKA DJELATNIKA U ŠKOLU

**→** Svi djelatnici obvezno su mjeriti temperaturu svaki dan prije dolaska na posao, a preporuka je i svakodnevno mjerenje temperature beskontaktnim toplomjerom svih djelatnika prilikom dolaska u ustanovu i odlaska iz ustanove, o čemu se vodi evidencija kod ulaza u zbornicu. Zaposlenici koji će dežurati na ulazu i mjeriti temperaturu su: Valentina Lozo, Marija Selak, Gracija Jujnović i Josip Paunović. S povišenom tjelesnom temperaturom, respiratornim simptomima i drugim simptomima zarazne bolesti nije dozvoljeno raditi, brinuti se o djeci, niti dolaziti u prostor poslodavca, odnosno škole.

**→** Stavljanje maske na lice prije ulaska u školu. Maske za lice potrebno je nositi pravilno i to tako da cijelo vrijeme prekrivaju usta i nos.

**→** Dezinficiranje potplata cipela na ulazu

**→** Dezinfekcija ruku

**→** Izbjegavanje zadržavanja i grupiranja na ulazu u školu.

**→** Djelatnik koji je završio s nastavom treba u što je moguće kraćem roku, bez bespotrebnog zadržavanja i komunikacije s drugim djelatnicima napustiti školu, osim u slučaju čekanja prijevoza ili drugog djelatnika s kojim zajedno putuje.

Prijevoz učenika

Za učenike koji se prevoze organiziranim prijevozom, postupa se sukladno *Preporukama za rad u djelatnosti prijevoza putnika autobusom tijekom epidemije koronavirusa*. Učenicima se savjetuje izbjegavanje gužvi, izbjegavanje okupljanja na stajalištima autobusa te češće pranje ruku.

Sukladno navedenim Preporukama, u autobusu je obavezno nošenje maske. Također, preporučeno je da učenici svakog dana sjede na istom mjestu u autobusu pri dolasku i odlasku iz škole. Učenici iz iste obitelji mogu sjediti jedno do drugoga, kao i učenici iz istog razrednog odjela uz poštivanje epidemioloških mjera.

Prostorni uvjeti i odgojno-obrazovni rad

Obzirom da se nastava odvija u dvije smjene dogovoreno je vrijeme čišćenja prostora škole prije ulaska učenika i zaposlenika u školu.

Glavna značajka nove organizacije rada je nemiješanje skupina. Zbog toga neće biti kabinetske nastave, već je za svaki razredni odjel određena učionica u kojoj će boraviti cijelo vrijeme nastave, izuzev nastave tjelesne i zdravstvene kulture te informatike (u posebnim uvjetima).

Nastava tjelesne i zdravstvene kulture će se izvoditi u dvorani i, zavisno o vremenskim prilikama, na školskom igralištu. Nakon korištenje dvorane ista će se odmah čistiti. Nastava informatike se može izvoditi u učionici informatike na način da se, nakon boravka jednog razrednog odjela dezinficiraju računala, tipkovnice i ostale površine, a drugi razredni odjel je može koristiti tek nakon što prođe najmanje 30 minuta od zadnjeg korištenja.

Odgojno-obrazovni rad je moguće izvoditi i na otvorenom (učionica u vrtu) uz izbjegavanje kontakta učenika dvaju razrednih odjela.

Obzirom da se u učionicama ne može osigurati fizički razmak od 1,5 m između učenika, učenici od 5. do 8. razreda i učitelji **predmetne nastave** **obavezni su nositi maske cijelo vrijeme boravka u školi.**

Učenici **razredne nastave** nose maske kad se nalaze van učionice (pri ulasku u školu i izlasku iz škole, odlasku na WC...).

Svi učenici i učitelji će dobiti po dvije platnene maske, koje financira osnivač.

U učionicama će se klupe postaviti na način da učenici sjede jedan iza drugoga ili jedan pored drugoga, kako bi se što više izbjegao kontakt licem u lice.

Učionice i druge prostorije će se redovno provjetravati, dok će se didaktička i druga oprema redovito dezinficirati ili prati.

Učenik učionicu u kojoj boravi smije napustiti samo u slučaju odlaska na toalet, pranje ruku ili izlaska u dvorište škole radi aktivnosti na otvorenom (TZK) i to isključivo na način da se ne miješa s učenicima iz drugih razrednih odjeljenja.

Prilikom prolaska kroz zajedničke prostorije (hodnik/toaleti/šk. dvorana) učenici su dužni prolazak skratiti na minimum te nepotrebno ne dodirivati površine ili predmete.

Učenici trebaju redovito i pravilno prati ruke ili dezinficirati ih prije ulaska u svoju učionicu, prije konzumiranja hrane, nakon korištenja toaleta, nakon dolaska izvana, nakon čišćenja nosa i uvijek kada ruke izgledaju prljavo. Nakon pranja ruku vodom i sapunom ruke treba osušiti papirnatim ručnikom za jednokratnu upotrebu koji se nakon korištena baca u koš za otpatke.

Učenike treba poticati da kada kašlju i kišu prekriju usta i nos laktom ili papirnatom maramicom koju poslije trebaju odbaciti u koš za otpad , te oprati ruke. Pri kašljanju i kihanju trebaju okrenuti lice od drugih osoba te izbjegavati dodirivanje lica, usta i očiju rukama.

Preporuča se i potiče učenike da ne dodiruju usta, nos, oči i lice kao i da ne stavljaju ruke i predmete u usta. Učenici  u produženom  boravku ne bi trebali dijeliti pribor za jelo s drugom djecom. Svaki učenik sam postupa sa svojim školskim priborom, torbama i knjigama te ih ne dijeli s ostalom djecom i ne dodiruje i ne uzima stvari drugih učenika.

**Raspored učionica**

**Razredna nastava**

|  |  |
| --- | --- |
| **Razred** | **Učionica** |
|  **1.a(PB)** | **br. 1**  |
| **1. b** | **br. 19** |
| **1. c** | **br. 21** |
| **2. a** | **br. 10** |
| **2. b** | **br. 8** |
| **2. c (PB)** | **br. 12** |
| **3. a** | **br. 25** |
| **3. b** | **br. 19** |
| **3. c** | **br. 21** |
| **4. a** | **br. 10**  |
| **4. b** | **br. 8** |
| **4. c** | **br. 11** |

**Predmetna nastava**

|  |  |
| --- | --- |
| **Razred** | **Učionica** |
|  **5. a**  | **br. 15** (Povijest) |
| **5. b** | **br. 5** (Bio/Kem) |
| **5. c** | **br. 2** (TK/Fiz) |
| **6. a** | **br. 6** (Matematika) |
| **6. b** | **br. 15** (Povijest) |
| **6. c** | **br. 24** (Engleski) |
| **7. a** | **br. 16** (Hrvatski) |
| **7. b** | **br. 24** (Engleski) |
| **7. c** | **br. 18** (Hrvatski) |
| **8. a** | **br. 22** (Matematika) |
| **8. b** | **br. 16** (Hrvatski) |
| **8. c** | **Br. 2** (TK/Fiz) |
| **8. d** | **Br. 5** (Bio/Kem) |

**\*** Ako se znakovi bolesti kod učenika (povišena tjelesna temperatura, simptomi respiratornih bolesti – kašalj, poteškoće u disanju, grlobolja, poremećaj osjeta njuha i okusa i gastrointestinalne smetnje – proljev, povraćanje i bol u trbuhu) pojave tijekom boravka u ustanovi, odmah će se pozvati roditelj/skrbnik učenika te će se učenika izolirati u prikladnoj prostoriji do dolaska roditelja (Učionica br.40)

**\*** Kod pojave znakova bolesti koji upućuju na moguću zarazu COVID-19 (povišena tjelesna temperatura – pod pazuhom 37,2, simptomi respiratornih bolesti – kašalj, poteškoće u disanju, grlobolja, poremećaj osjeta njuha i okusa i gastrointestinalne smetnje – proljev, povraćanje i bol u trbuhu) kod djelatnika, on je odmah i neodgodivo dužan napustiti ustanovu ukoliko se nalazi u školi na radnom mjestu i to na način da odmah telefonski ili na drugi najprimjereniji način o tome obavijesti ravnatelja ili glavnog dežurnog učitelja, stavi masku, ne dodiruje nikakve površine u školi i najkraćom mogućom rutom bez zadržavanja i razgovora s bilo kime napušta školu. Djelatnik je odmah po napuštanju škole dužan telefonom se javiti izabranom liječniku obiteljske medicine koji odlučuje o testiranju.

**Raspored sati**

Prema Uputama MZO i HZJZ preporučeno je što češće izvođenje nastave u blok-satima, stoga će se raspored formirati na taj način. Time se smanjuje broj osoba s kojima učenici dolaze u kontakt tijekom dana. Osim toga, veliki broj učitelja radi u dvije ili više škola te se uvođenjem nastave u blok-satu može smanjiti i broja dana u tjednu u kojima će učitelj dolaziti u školu.

Nastavni sat će trajati 40 minuta.

**SATNICA**

**JUTARNJA SMJENA**

|  |  |
| --- | --- |
| **SAT** | **VRIJEME** |
| **1.** | 08,00 – 08,40 |
| **2.** | 08,45 – 09,25 |
| **Veliki odmor** | 09,25 – 09,35 |
| **3.** | 09,35 – 10,15 |
| **Veliki odmor** | 10,15 – 10,25 |
| **4.** | 10,25 – 11,05 |
| **5.** | 11,10 – 11,50 |
| **6.** | 11,55 – 12,35 |

**POSLIJEPODNEVNA SMJENA**

|  |  |
| --- | --- |
| **SAT** | **VRIJEME** |
| **1.** | 14,00 – 14,40 |
| **2.** | 14,45 – 15,25 |
| **Veliki odmor** | 15,25 – 15,35 |
| **3.** | 15,35 – 16,15 |
| **Veliki odmor** | 16,15 – 16,25 |
| **4.** | 16,25 – 17,05 |
| **5.** | 17,10 – 17,50 |
| **6.** | 17,55 – 18,35 |

**ODMORI**

Svi učenici će za vrijeme malih odmora ostati u svojim učionicama.

Vrijeme velikog odmora za učenike razredne nastave određuju učiteljice pojedinih razrednih odjela na način da se vrijeme velikog odmora i mjesto ne poklapaju s vremenom i mjestom drugog razrednog odjela.

Veliki odmor za učenike predmetne nastave je organiziran na sljedeći način:

**→** Nakon 2. školskog sata odmor će trajati 10 minuta te će učenici 5.-ih/6.-ih razreda moći izići vani, na točno određeno mjesto za svaki razredni odjel. Za to vrijeme, učenici 7.-ih/8.-ih razreda moći će jesti marendu u svojim učionicama. Nakon 3. školskog sata, na odmor u trajanju od 10 minuta će izići učenici 7.-ih/8.-ih razreda, dok će učenici 5.-ih/6.-ih razreda ostati u svojim učionicama kako bi pojeli marendu.

**→** Za vrijeme velikog odmora nije dozvoljen odlazak u trgovinu, već učenici marendu nose od kuće ili je primaju u školi.

**→** Za vrijeme velikog odmora nije dozvoljeno miješati se s drugim razrednim odjelom.

**Raspored mjesta boravka za vrijeme velikog odmora**

|  |  |
| --- | --- |
| **Razred** | **Mjesto** |
| **5.a** | Dvorište (glavni ulaz) |
| **5.b** | Iza škole (zapad – kat) |
| **5.c** | Vrt (Južni ulaz – prizemlje) |
| **6.a** | Iza škole (zapad – kat) |
| **6.b** | Dvorište (glavni ulaz) |
| **6.c** | Vrt (južni ulaz – prizemlje) |
| **7.a** | Iza škole (zapad – prizemlje) |
| **7.b** | Vrt (južni ulaz – prizemlje) |
| **7.c** | Dvorište (glavni ulaz) |
| **8.a** | Vrt (južni ulaz – prizemlje) |
| **8.b** | Igralište (glavni ulaz) |
| **8.c** | Dvorište (glavni ulaz) |
| **8.d** | Iza škole (zapad – kat) |

**Dodatna i dopunska nastava te izvananstavne aktivnosti**

Dodatna i dopunska nastava te izvananstavne aktivnosti mogu se izvoditi isključivo za učenike istog razrednog odjela ili na daljinu.

**Izborna nastava**

Izborna nastava će se izvoditi na način da se s jednom skupinom učenika iz jednog razrednog odjeljenja nastava odvija u školi, a s ostalima on-line i tako naizmjence po tjednima, a sve u dogovoru s učenicima.

Prehrana učenika

Marenda će se, za učenike koji je primaju u školi, donijeti u učionice, nakon 2., odnosno 3. školskog sata (sukladno prethodno navedenom rasporedu). Napitci se neće nositi u učionice. Učenicima nije dozvoljen odlazak u trgovinu za vrijeme nastave ili odmora, već mogu ponijeti marendu ili napitak od kuće.

Svi učenici su obavezni oprati ruke u učionici prije konzumiranja marende.

Učenici 1.a i 2. c razreda će ručati u blagovaonici, u različito vrijeme. Blagovaonica će se dezinficirati između korištenja.

Preporuka vezana uz izrazito vulnerabilne učenike

Roditelji čija djeca spadaju u izrazito vulnerabilnu skupinu, dužni su Školi dostaviti Zahtjev za pohađanjem nastave na daljinu kao i potvrdu školskog liječnika te će se za njih organizirati nastava na daljinu.

**Ravnateljica:**

**Renata Gudelj**